**Press release** 22. 12. 2022

**DACHSER Slovakia pomáha pripravovať odchovancov detského domova na samostatný život**

**V rámci dlhodobej spolupráce s Centrom pre deti a rodiny v Malackách zorganizoval DACHSER Slovakia v priebehu tohto roka niekoľko školení pre skupinu 10 tínedžerov z detského domova vo veku od 15 do 18 rokov, ktoré boli tematicky zamerané na rozvoj počítačových zručností, zvyšovanie finančnej gramotnosti a orientáciu na pracovnom trhu.**

**Cieľom tejto iniciatívy je pripraviť dospievajúcich mladých ľudí, ktorí vyrastajú v náhradnej starostlivosti, na osamostatnenie sa a zaradenie sa do pracovného života.**

**Workshop Canva**

Dvojhodinové interaktívne školenie, ktoré prebehlo 2. decembra, bolo zamerané na prácu s grafickým programom Canva. Školenie viedol Miloš Kallo, IT konzultant zo spoločnosti DACHSER Slovakia, s podporou HR špecialistky Anny Žákovej, ktorá sa podieľala aj na príprave predošlého školenia tohto typu na jar tohto roku.

Školenie okrem prednášky zahŕňalo aj praktickú výuku na počítači. Mladí ľudia sa oboznámili so základmi práce s programom Canva, naučili sa pracovať so základnými šablónami a objektmi. Počas praktického workshopu si vyskúšali, ako pripraviť post na sociálne siete alebo graficky upraviť životopis. Nechýbala ani živá diskusia a riešenie konkrétnych otázok.

“Deti znevýhodnené tým, že vyrastajú mimo vlastnej rodiny, ktorá by ich individuálne podporovala v rozvoji a prípravách na samostatný život tak získali ďalšie cenné vedomosti a zručnosti, zvyšujúce ich šance uplatniť sa na trhu práce. Detské domovy, napriek všetkej snahe, nedokážu v plnej miere nahradiť funkčnú rodinu, preto sme radi, že im môžeme pomôcť aspoň takýmto spôsobom,” hovorí Miloš Kallo.

**Finančná gramotnosť**

Ďalšie školenie, ktoré absolvovala skupinka detí z detského domova z Malaciek 9. decembra, bolo zamerané na finančnú gramotnosť. Školenie finančných zručností, ktoré iniciovala spoločnosť DACHSER Slovakia, uskutočnila nadácia Partners (spadajúca pod spoločnosť Partners Group,) prostredníctvom svojej Finančnej akadémie.

Na prvej lekcii s názvom ”Bohatí alebo chudobní” dostali mladí ľudia úvod do finančnej gramotnosti a investovania. Dozvedeli sa, čo znamenajú základné finančné pojmy ako

aktíva a pasíva, ale i dôležité praktické veci – kedy sa stávajú dlžníkmi, spotrebiteľmi a kedy investormi.

DACHSER Slovakia plánuje v spolupráci s Finančnou akadémiou pokračovať, ďalšie lekcie z cyklu prednášok sú plánované v priebehu budúceho roka.

**Orientácia na pracovnom trhu**

Obe prednášky nadviazali na predošlé školenie, ktoré prebehlo koncom apríla a počas ktorého Anna Žáková, HR špecialistka zo spoločnosti DACHSER Slovakia odovzdala deťom z malackého centra pre deti a rodiny užitočné rady, ako postupovať pri výbere práce a pri písaní životopisu.

Riaditeľka Centra pre deti a rodiny Malacky, pani Klasová, hodnotí dlhodobú spoluprácu so spoločnosťou DACHSER ako veľmi prospešnú a hovorí: “Deti, ktoré vyrastajú v detských domovoch alebo náhradných rodinách, majú vstup do dospelosti komplikovanejší, pretože  na vlastné nohy sa musia vedieť postaviť už v 18-tich rokoch. Každá praktická rada, nová zručnosť a skúsenosť je pre ne nesmierne cenným artiklom, s ktorým sa môžu uchádzať o svoje miesto na svete.”

Centrum pre deti a rodiny Malacky  dočasne nahrádza domov 38 deťom a mladým ľuďom, ktorí bývajú v štyroch rodinných domoch na rôznych miestach v Malackách, kde sa o nich starajú profesionálni náhradní rodičia. Centrum vykonáva opatrenia sociálnoprávnej ochrany detí a sociálnej kurately pobytovou formou aj ambulantnou a terénnou formou.

**Základné informácie o spoločnosti DACHSER Slovakia a. s.**

História spoločnosti DACHSER sa začína v roku 1995, kedy bola založená spoločnosť Lindbergh Air Freight, s.r.o. Zameranie aktivity spoločnosti v prvom roku bolo v poskytovaní kompletných zasielateľských služieb pri preprave leteckých zásielok. Následne po predložení požiadaviek od zákazníkov sa aktivity rozvinuli aj na poskytovanie námornej a pozemnej prepravy. V roku 2004 sa spoločnosť stáva súčasťou nemeckej logistickej spoločnosti DACHSER a až do roku 2009 vystupuje na trhu pod menom LINDBERGH & DACHSER a. s. Od 1. 1. 2010 spoločnosť pôsobí na trhu pod obchodným menom DACHSER Slovakia a. s. Premenovaním bol zavŕšený integračný proces spoločnosti do celosvetovej siete koncernu DACHSER. V súčasnosti má DACHSER na Slovensku 5 pobočiek, v ktorých pracuje pres 200 zamestnancov.

**Základné informácie o skupine DACHSER**

Rodinná spoločnosť DACHSER so sídlom v nemeckom Kemptene je popredným európskym poskytovateľom logistických služieb. DACHSER poskytuje komplexnú prepravnú logistiku, skladovanie a individuálne zákaznícke služby v troch obchodných oblastiach: DACHSER European Logistics, DACHSER Food Logistics a DACHSER Air & Sea Logistics. Ponuku dopĺňajú ďalšie služby ako kontraktná logistika, konzultácie a poradenstvo a špecifické riešenia prispôsobené na mieru jednotlivým odvetviam. Vďaka komplexnej dopravnej sieti ako v Európe, tak i v zámorí a informačným technológiám, ktoré sú plne integrované do všetkých systémov, poskytuje DACHSER inteligentné logistické riešenia po celom svete. V súčasnosti zamestnáva zhruba 30 600 ľudí v 399 pobočkách po celom svete. Za rok 2018 zrealizoval cca 83,7 miliónov zásielok s hmotnosťou 41,3 miliónov ton. Celkový obrat koncernu DACHSER v roku 2018 predstavoval 5,6 miliárd eur. Pre viac informácií navštívte [www.dachser.sk](http://www.dachser.sk).

Pre viac informácií prosím kontaktujte:

**Crest Communications a. s.**

Anna Palfiová

PR manager

Tel.: +421 903 664 575

E-mail: anka.palfiova@gmail.com

**DACHSER Slovakia a.s**.

Martin Štiglinc

Sales Manager European Logistics

Tel.: +421 2 6929 6180

Fax: +421 2 6929 6197

E-mail: martin.stiglinc@dachser.com

www.dachser.sk